D ô v o d o v á  s p r á v a

     I. Všeobecná časť

Návrh zákona o štátnom rozpočte na rok 2009  sa predkladá  podľa   článku  58 Ústavy Slovenskej republiky a podľa § 6 zákona  č.  523/2004  Z. z. o rozpočtových pravidlách verejnej správy a o zmene a doplnení niektorých zákonov  (ďalej   len   „rozpočtové pravidlá verejnej správy“). 

Základom pre vypracovanie paragrafového znenia návrhu zákona   o  štátnom  rozpočte  na rok 2009 sú  východiská rozpočtu verejnej správy. Návrh  rozpočtu odráža pokračovanie v  konsolidácii verejných financií. Rozpočet verejnej správy sa zostavuje za štátny rozpočet a rozpočty ostatných subjektov  verejnej správy  na  obdobie  troch  rokov,  t.j. roky 2009, 2010 a 2011. Návrh zákona o štátnom rozpočte na rok 2009, ktorým sa v súlade s rozpočtovými pravidlami verejnej správy schvaľuje štátny rozpočet, je predložený v rámci materiálu „Návrh rozpočtu verejnej správy na roky 2009 až 2011“ na rokovanie vlády Slovenskej republiky. 

Princípy zostavenia návrhu rozpočtu verejnej správy na roky 2009 až 2011, osobitne rozpočtu na rok 2009 tak v príjmovej ako aj výdavkovej časti rozpočtu sú podrobne uvedené v texte a jednotlivých prílohách návrhu rozpočtu verejnej správy na roky 2009 až 2011.

Návrh zákona je v súlade s Ústavou Slovenskej republiky, ústavnými zákonmi a ďalšími zákonmi platnými v Slovenskej republike, ako aj medzinárodnými zmluvami a inými dokumentmi, ktorými je Slovenská republika viazaná, s právom Európskych spoločenstiev a právom Európskej únie.















               II. Osobitná časť
    

               K § 1
               Ustanovenia  tohto  paragrafu  určujú základné rozpočtové rámce príjmovej a výdavkovej časti štátneho rozpočtu. V rámci príjmov a výdavkov sa rozpočtujú aj prostriedky Európskej únie v súlade s § 7 ods. 2 rozpočtových pravidiel verejnej správy.  
	Príjmy štátneho rozpočtu sa rozpočtujú v sume 13 221 992 753 eur. Záväzné ukazovatele príjmov kapitol sú uvedené v prílohe č. 2. Výdavky štátneho rozpočtu sa určujú v sume 14 108 693 753 eur. Rozdelenie výdavkov do jednotlivých kapitol obsahuje príloha č. 3. Schodok štátneho rozpočtu sa určuje v sume 886 701 000 eur. Tento schodok možno v priebehu rozpočtového roka v súlade so systémovými ustanoveniami zákona o rozpočtových pravidlách verejnej správy (§ 8 ods. 7 a 8) prekročiť alebo znížiť v závislosti od čerpania prostriedkov štátneho rozpočtu a prostriedkov Európskej únie v príslušnom rozpočtovom roku, ktoré možno použiť aj v nasledujúcich rozpočtových rokoch až do ich vyčerpania na určený účel.
	V samostatnom ustanovení sa stanovuje suma finančných prostriedkov poskytnutá zo štátneho  rozpočtu do rozpočtov obcí rozpočtovaná v kapitole Všeobecná pokladničná správa na kompetencie obcí, ktoré neboli zahrnuté do fiškálnej decentralizácie a sú naďalej financované prostredníctvom dotácií zo štátneho rozpočtu (zariadenia sociálnych služieb, dotácie na záchranu a obnovu kultúrnych pamiatok a dotácie na individuálne potreby obcí) a dotácie na prenesený výkon štátnej správy zabezpečovaný obcami a vyššími územnými celkami, ktoré sú rozpočtované v kapitolách, do pôsobnosti ktorých predmetné kompetencie patria.
	V súlade s ustanovením § 10 rozpočtových pravidiel verejnej správy sa v rámci celkových výdavkov štátneho rozpočtu uvedených v odseku 1 vytvárajú v štátnom rozpočte  rezervy  na krytie nevyhnutných a nepredvídaných výdavkov, ktorých prehľad je uvedený v prílohe č. 6 k zákonu. 
	
              K § 2    
	Splnomocnenie vlády, resp. ministra financií na úpravu schválených záväzných ukazovateľov štátneho rozpočtu v priebehu roka v súlade s rozpočtovými pravidlami verejnej správy súvisí s vývojom hospodárenia Slovenskej republiky, ktorý nebolo možné pri zostavovaní rozpočtu plne postihnúť. V roku 2009 je rozsah splnomocnenia pre vykonávanie rozpočtových opatrení vládou, resp. ministrom financií v objemovom vyjadrení    1 % celkových rozpočtovaných výdavkov rovnako ako v roku 2008. 
Zároveň sa splnomocňuje vláda v súlade s osobitnými predpismi na vykonávanie úprav systemizácie v priebehu roka 2009.


K § 3 
V súlade so zákonom č. 483/2001 Z. z. o bankách a o zmene a doplnení niektorých zákonov v znení neskorších predpisov sa percentuálna výška štátneho príspevku určuje na jednotlivé kalendárne roky zákonom o štátnom rozpočte na príslušný rozpočtový rok a v tom istom roku platí pre všetky zmluvy o hypotekárnom úvere, okrem zmlúv uzatvorených pred 1. júlom 2003. Pri týchto zmluvách sa poskytuje štátny príspevok, ktorý bol určený zákonom o štátnom rozpočte na príslušný rozpočtový rok, v ktorom bola zmluva uzatvorená v nezmenenej výške počas celej lehoty splatnosti hypotekárneho úveru. Pre mladých poberateľov sa štátny príspevok v súlade s osobitným predpisom určuje vo výške 2 %. 

              K § 4
	V navrhovanom ustanovení sa deklaruje potreba prefinancovania štátneho dlhu splatného v roku 2009, t. j. nevyhnutná úhrada záväzkov vnútorného a zahraničného dlhu, predstavujúca splatné čiastky istín štátneho dlhu v roku 2009 vo výške 4 707 626 402,44 eur. 

K § 5
Pre štátnych zamestnancov sa v priebehu roka 2009 predpokladá prijatie nového zákona o štátnej službe. Do prijatia nového zákona sa ustanovuje úprava platových taríf podľa platného zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov o 4 % od 1. januára 2009, kde zvýšenie platových taríf štátnych zamestnancov je z dôvodu aplikácie služobného hodnotenia znížené tak, aby sa u štátnych zamestnancov dosiahlo rovnaké percento nárastu platov minimálne vo výške 5 %.    
Pre príslušníkov Hasičského a záchranného zboru a príslušníkov Horskej záchrannej služby sa predpokladá v priebehu roka 2009 prijatie novely zákona, preto sa do dňa účinnosti nového systému odmeňovania navrhuje zvýšenie stupnice platových taríf o 5 % od 1. januára 2009. Uvedené sa navrhuje v súlade so zákonom upravujúcim postup stanovenia termínu účinnosti a výšky zvýšenia stupnice platových taríf na príslušný rok pre prípad, že sa kolektívna dohoda pre rok 2009 neuzatvorí.
V súlade s osobitnými zákonmi sa príslušníkom Policajného zboru, Slovenskej informačnej služby, Zboru väzenskej a justičnej stráže,  Železničnej polície, Národného bezpečnostného úradu,  colníkom a profesionálnym vojakom  zákonom o štátnom rozpočte stanovuje výška a termín zvýšenia platov v danom roku. Pre rok 2009 sa  od 1. januára 2009 navrhuje zvýšenie funkčných platov policajtov, colníkov a hodnostných platov  profesionálnych vojakov  o 5 % s tým, že u policajtov, s výnimkou príslušníkov Policajného zboru, u ktorých sa uplatnil nový systém odmeňovania od 1. 3. 2008, dôjde od 1. 3. 2009 k uplatneniu nového systému odmeňovania, ktorý bude zohľadňovať aj valorizáciu  stanovenú na rok 2009. 






              K § 6
              Účinnosť zákona sa navrhuje od 1. januára 2009.



V Bratislave 15. októbra 2008




Robert Fico v. r. 
predseda vlády Slovenskej republiky

Ján Počiatek v. r.   
minister financií Slovenskej republiky

